Τηγανιά με καπνιστή μπριζόλα και σπαράγγια

Μια διαφορετική τηγανιά από τη Μάνη. Εκεί τα σπαράγγια τα μαγείρευαν με γλίνα (το χοιρινό λίπος) που έχει μείνει στο κιούπι όπου φυλασσόταν το κρέας.

4 δεματάκια σπαράγγια πράσινα, 300 γρ. καπνιστή μπριζόλα, κομμένη σε μικρούς κύβους (ή άλλο καπνιστό αλλαντικό της επιλογής μας, όπως σύγλινο, απάκι, νούμπουλο κ.λπ.), το λευκό και τρυφερό πράσινο μέρος από 2 φρέσκα σκόρδα, ψιλοκομμένα (ή 1 σκελίδα σκόρδο, λιωμένη), τα φύλλα από 10 κλωνάρια μαϊντανό, ψιλοκομμένα, 1/2 κουτ. γλυκού δεντρολίβανο ξερό, κοπανισμένο στο γουδί, 1/2 κουτ. γλυκού μαύρο πιπέρι, φρεσκοτριμμένο, 100 γρ. βούτυρο αγελαδινό (ή ελαιόλαδο, αν δεν μας αρέσουν τα ζωικά λίπη), χυμός από 1/2 λεμόνι, αλάτι κατά βούληση
Κόβουμε και πετάμε 2 - 3 εκ. από τη βάση των σπαραγγιών, το σημείο δηλαδή που δεν είναι τρυφερό.Στη συνέχεια,«ξεφλουδίζουμε» τον κορμό των σπαραγγιών που απομένει με το ειδικό εργαλείο (peeler) που χρησιμοποιούμε για να ξεφλουδίσουμε τα καρότα ή τις πατάτες, ώστε να απομακρύνουμε τις ενοχλητικές ίνες. Κατά το καθάρισμα, φροντίζουμε να αφήσουμε ανέπαφες τις ευαίσθητες κορυφές.Κόβουμε τα σπαράγγια σε 2 - 3 κομμάτια. Ζεσταίνουμε το βούτυρο (ή το ελαιόλαδο) σε ένα μεγάλο τηγάνι με καπάκι ή σε μια φαρδιά και χαμηλή κατσαρόλα και σοτάρουμε για 3 - 4 λεπτά σε μέτρια φωτιά το αλλαντικό με τα σκόρδα.Προσθέτουμε μετά τα σπαράγγια, το δεντρολίβανο, το πιπέρι και αλάτι και σοτάρουμε ανακατεύοντας για άλλα 3 - 4 λεπτά.Προσθέτουμε 50 ml νερό, το χυμό λεμονιού, σκεπάζουμε το σκεύος και το αφήνουμε σε σιγανή φωτιά για 6 - 7 λεπτά.Όταν είναι έτοιμο, πασπαλίζουμε με το μαϊντανό και σερβίρουμε με φρέσκο ψωμί, ελιές τσακιστές και τσίπουρο.
Σπαράγγια,Χοιρινό